Swemmer ‘bedwelm’ by WêreldkampioenskapMary-Sophie Harvey. (Foto: Facebook: Mary-Sophie Harbey) ŉ Kanadese swemmer beweer iemand het haar drankie bedwelm die laaste aand van haar verblyf in Boedapest, Hongarye, gedurende die Wêreld-swemkampioenskap verlede maand. Mary-Sophie Harvey het ŉ brons medalje verower tydens die 4 x 200 m vryslag-aflositem tydens die kampioenskap op 22 Junie. Die laaste ding wat sy die betrokke aand onthou, is dat sy haar oorwinning saam met vriende gevier het. “Dan is daar ŉ vier tot ses uur lange tydperk waarvan ek niks kan onthou nie. Al wat ek weet is die bietjie wat ander mense my vertel het,” skryf die swemmer in ŉ inskrywing op Instragram. Sy het die volgende oggend wakker geword met haar dokter en spanbestuurder langs haar bed, haar lyf vol blou kolle. Sy het ook ŉ besering aan een van haar ribbebene en harsingskudding opgedoen. “Terug by die huis is ek hospitaal toe waar ŉ klomp dokters en sielkundiges my getoets en behandel het. Hulle het vir my gesê dié tipe ding gebeur meer gereeld as wat ek dink en dat ek gelukkig is om met net ŉ paar blou kolle en ŉ hou teen die kop weg te kom,” skryf sy. “Ek het so skaam gevoel.” Haar vriende het aan haar verduidelik dat die blou kolle waarskynlik opgedoen is terwyl hulle haar gedra het, aangesien sy bewusteloos was. Sy sê dit maak haar steeds bang om te dink wat die betrokke aand gebeur het. “Ons praat nie genoeg oor dié soort ding nie en daar is ŉ tekort aan hulpbronne om slagoffers by te staan. Aan enigiemand wat hierdie lees, wees asseblief versigtig.” Swem Kanada het in ŉ verklaring gesê hy is bewus van ŉ “voorval” die aand voor die span se vertrek uit Boedapest. “Die oomblik wat die span hiervan bewus geraak het, het Mary uitstekende mediese sorg gekry, en was dit veilig vir haar om terug te keer huis toe,” het Nathan White, woordvoerder van Swem Kanada, gesê. “Ons personeel is in kontak met Mary en is steeds besig om inligting rondom die voorval in te win.” Fina, die wêreldbeheerliggaam van swem, dra ook kennis van die voorval, berig CNN. Die organisasie sê mediaberigte hieroor is “baie ontstellend” en dat dié liggaam “diep besorg” is oor Harvey se toestand.